อธิบดีกรมราชทัณฑ์ ชี้แจง ทำตามระเบียบข้อบังคับของกฎหมาย กรณีอดีตผู้ต้องขังต่างชาติให้สัมภาษณ์สื่อต่างประเทศ “ติดคุกไทยเหมือนนรก”
พันตํารวจเอก ณรัชต์ เศวตนันทน์ อธิบดีกรมราชทัณฑ์  เปิดเผย  กรณีนางสาวอนาสตาซิยา วาซูเควิช สัญชาติเบลารุสอดีตผู้ต้องขังเรือนจำพิเศษพัทยา ได้ให้สัมภาษณ์กับสำนักข่าวซีเอ็นเอ็นว่า ”ติดคุกไทยเหมือนนรก”  นั้น กรมราชทัณฑ์ชี้แจงว่า เรือนจำพิเศษพัทยา ได้รับตัวนางสาวอนาสตาซิยา พร้อมพวกรวม 8 คน ตามคำสั่งศาล ในข้อหาร่วมกันเป็นอั๊งยี่ซ่องโจร ร่วมกันเพื่อสนองความใคร่ผู้อื่น พร้อมส่งตัวให้ตำรวจรับตัวไปดำเนินการต่อ ซึ่งระหว่างถูกคุมขังที่เรือนจำพิเศษพัทยา เรือนจำได้ปฏิบัติต่อนางสาวอนาสตาซิยา ตามข้อกำหนด เช่นเดียวกับผู้ต้องขังหญิงคนอื่นๆ อย่างเสมอภาค แต่ระหว่างถูกคุมขังนั้น นางสาวอนาสตาซิยา มีพฤติการณ์ไม่ยอมรับและไม่ปฏิบัติตามระเบียบข้อบังคับ เจ้าหน้าที่จึงได้ว่ากล่าวตักเตือน ให้ประพฤติตนตามระเบียบ        พันตำรวจเอก  ณรัชต์  กล่าวว่า กรมราชทัณฑ์ ได้ควบคุมดูแลผู้ต้องขังทุกคน อย่างเสมอภาค ตามหลักสิทธิมนุษยชนตามระเบียบที่กำหนดไว้ แต่ในปัจจุบันผู้ต้องขังที่มีจำนวนมาก อาจทำให้เป็นอุปสรรคในการแก้ไขปัญหาต่างๆ ได้